FI Euroopan unionin virallinen lehti CE 88/581

(2004/C 88 E/0594)

KIRJALLINEN KYSYMYS E-3512/02

esittäjä(t): Herman Vermeer (ELDR) komissiolle

(10. joulukuuta 2002)

Aihe: Schengen-valtion myöntämän viisumin tunnustaminen Antwerpenin satamassa

Vision-luetteloa laajennettiin Antwerpenin satamassa 1. lokakuuta 2002 alkaen. Vision-luetteloon kuuluville kansallisuuksille on tiedotettava asiasta STVZ-lomakkeella. Henkilöt, joiden kansallisuus mainitaan luettelossa, eivät saa matkustaa toisen Schengen-valtion alueelle. He voivat mennä Belgiasta lähtömaahansa, tai heidät voidaan karkottaa Schengen-sopimuksen ulkopuolisiin valtioihin, kuten Isoon-Britanniaan tai Sveitsiin. Merimiehet, joiden kansalaisuus on mainittu kyseisessä Vision-luettelossa ja jotka aikovat mennä Belgiaan Amsterdamin (Schiphol), Frankfurtin tai Pariisin kautta, käännytetään Belgian rajalla, ja he eivät voi pestautua belgialaisessa satamassa olevaan laivaan. Heidän on ryhdyttävä oikeustoimiin Belgiaa vastaan tai saavuttava Belgiaan Schengen-alueen ulkopuolelta, kuten Sveitsistä tai Isosta-Britanniasta. Tämän rekisteröintipakon vuoksi Belgian rajavalvonta ei tunnusta Schengen-alueen valtion antamaa viisumia. Tämä on mielestäni vastoin Schengen-valtioiden tekemiä sopimuksia.

Voiko komissio tarkastella Schengenin sopimuksen valvojana tarkemmin tätä asiaa ja selventää sitä? Onko Belgian viranomaisten laatima Vision-luettelo Schengenin säännösten mukainen? Mitä kriteerejä Belgian viranomaiset ovat käyttäneet näiden valtioiden sisällyttämiseksi luetteloon? Miksi tähän luetteloon kuuluvien kansallisuuksien on matkustettava Belgiaan suoraan tai Schengen-alueen ulkopuolisen valtion kautta? Onko Vision-luettelo itse asiassa salainen keino tukea Brysselin lentokentän toimintaa? Voiko komissio selventää asiaa?

António Vitorinon komission puolesta antama täydentävä vastaus

(2. heinäkuuta 2004)

Komissio on analysoinut toimivaltaisilta viranomaisilta saamansa tiedot ja täydentää arvoisalle parlamentin jäsenelle antamaansa vastausta seuraavilla tiedoilla:

— Ensinnäkin komissio vahvistaa ensimmäiseen vastaukseensa sisältyvät tiedot eli sen, että parlamentin jäsenen tarkoittamassa Vision-luettelossa on kyse tietojenvaihdosta Schengenin säännöstöä soveltavien valtioiden välillä. Tietojenvaihto koskee kolmansia maita, joita koskevat yhteisen konsuliohjeiston liitteen 5 Β -osan mukaiset, viisumien myöntämistä edeltävät neuvottelut.

— Viisumipakon alaisille merimiehille, jotka kuuluvat niiden ulkomaalaisten ryhmään, joille saa myöntää viisumin vasta ennalta käytyjen neuvottelujen jälkeen, voidaan poikkeuksellisesti myöntää viisumi, jonka voimassaolo rajoittuu sen myöntäneen valtion alueeseen. Tämä mahdollisuus, joka on seurausta ensimmäisessä vastauksessa mainituista kahdesta toimeenpanevan komitean päätöksestä, on säilytetty nykyisessä järjestelmässä, josta säädetään 27. helmikuuta 2003 annetussa neuvoston asetuksessa (EY) N:o 415/2003 viisumien myöntämisestä rajalla, mukaan lukien tällaisten viisumien myöntäminen kauttakulkumatkalla oleville merimiehille (1). Edellä mainitut päätökset kumotaan kyseisellä asetuksella.

— Parlamentin jäsenen esittämät seikat eivät siis koske toisen Schengen-maan myöntämien viisumien tunnustamista vaan niissä on kyse voimassa olevien säännösten soveltamisesta. Edellä mainitut merimiehet voivat itse asiassa tulla tietyn Schengen-valtion, tässä tapauksessa Belgian, alueelle ainoastaan suoraan kolmannesta maasta, jos he täyttävät edellytykset, joiden perusteella heille voidaan myöntää viisumi, joka on voimassa vain Belgian alueella.

— Belgian viranomaisilta saatujen tietojen mukaan STZV-lomake on kaikkia merimiehiä koskeva asiakirja, jonka laivanvarustajan edustajat täyttävät ja joka on tarkoitettu rajavalvonnasta vastaaville viranomaisille. Asiakirjassa on merimiestä koskevia tietoja, kuten henkilötiedot, tiedot hänen hallussaan olevista matkustusasiakirjoista, alus, jolla merimies työskentelee jne. Nämä ovat tietoja, jotka tarvitaan ennakolta mahdollisen viisumin myöntämistä varten. Kyseisiä tietoja edellytetään myös edellä mainitussa asetuksessa (EY) N:o 415/2003 (ks. asetuksen liitteessä II oleva lomake).

(1) EUVL L 64, 7.3.2003.